ИЗВЕШТАЈ СА ЈАВНЕ РАСПРАВЕ

У поступку припреме Нацрта закона о изменама и допунама Закона о комуналним делатностима, Министарство грађевинарства, саобраћаја и инфраструктуре спровело је јавну расправу о Нацрту закона о изменама и допунама Закона о комуналним делатностима (у даљем тексту: Нацрт закона).

 Јавна расправа о Нацрту закона спроводила се у форми трибина и дискусија у периоду од 24. марта до 14. априла 2023. године у следећим градовима:

1. Новом Саду – 28. марта 2023. године, у термину од 11,00 до 13,00 часова, у просторијама Скупштине града, улица Жарка Зрењанина 2;
2. Нишу – 03. априла 2023. године, у термину од 11,00 до 13,00 часова, у просторијама Градске куће, улица 7. јули 2;
3. Зајечару – 06. април 2023. године, у термину од 11,00 до 13,00 часова, у просторијама Градске управе, улица Трг ослобођења 1;
4. Крагујевцу – 11. априла 2023. године, у термину од 11,00 до 13,00 часова, у просторијама Градске управе, улица Трг слободе 3;
5. Београду – 13. априла 2023. године, у термину од 13,00 до 15 часова, у просторијамаПривредне коморе Србије, улица Ресавска 13 – 15.

Учесници у јавној расправи били су представници државних органа, органа аутономних покрајина и локалних самоуправа, јавних служби, привредних субјеката који обављају комуналне делатности, стручне јавности и другe заинтересоване странке.

Нацрт закона објављен је на интернет страници Министарства грађевинарства, саобраћаја и инфраструктуре и на Порталу „еКонсултације”. Примедбе, предлози и сугестије достављали су се Министарству грађевинарства, саобраћаја и инфраструктуре путем електронске поште на e-mail адресу: komunalne.delatnosti@mgsi.gov.rs, са назнаком: „Нацрт Закона о изменама и допунама закона о комуналним делатностима”.

Такође, јавни позив за учешће у јавној расправи био је објављен на интернет страници и на Порталу „еКонсултације”.

У Новом Саду **Градски одбор странке „Заједно“ истакао је примедбу на члан 8. Нацрта Закона:**

Нигде није дефинисано којим критеријумима јавно предузеће треба да се води кад уступа делатност приватним лицима и ко ће контролисати та приватна лица?

**Oдговор: Сугестија не може да се прихвати.**  Наведени члан 8. Нацрта закона предвиђа уступање као један од видова међуопштинске сарадње јединица локалне самоуправе којим једна јединица локалне самоуправе уступа одређене послове из изворних надлежности другој јединице локалне самоуправе или уступа обављање послова из своје надлежности јавно комуналном предузећу чији је оснивач друга јединица локалне самоуправе. Важећи закон као и Нацрт закона не предвиђуају могућност да јавно предузеће уступа неком приватном лицу обављање комуналне делатности.

**Јожеф Мишколци-председник приватних погребника Војводине истакао је да нема примедаба на начин на који је уређена погребна делатност у Нацрту закона. Такође, изнео је предлог да се у члан 9. став 6. важећег Закона о комуналним делатностима унесе следеће:**

Јединица локалне самоуправе је дужна донети одлуку о поверавању послова сахрањивања, уређивања и одржавања гробља које је у својини цркве или верске заједнице према захтеву надлежне црквене власти.

**Oдговор:** Предлог није прихваћен из разлога што наведена одредба није предмет ових измена и допуна закона.

**Александар Максимовић- Градски одбор старнке** „**Заједно**”

Примедбе на члан 3. Нацрта : У тачки 7) речи: „посебном одлуком” замењују се речима: „посебним актом”.

**Одговор:** Примедба је прихваћена на начин да да остављен досадашњи термин „одлука“

**ЈКП Погебно Суботица:**

 Предлог за члан 3. Нацрта: Обрисати тачку 6а. Закона (погребна делатност). Погребна делатност није комунална делатност.

**Одговор:** Предлог није прихваћен из разлога што наведена одредба није предмет измена и допуна. Постојеће одредбе на одговарајући начин уређују ове теме.

Појашњење за члан 9а: Да ли ће јавна предузећа која обављају погребну делатност бити обухваћена радом комисије, односно да ли ће бити у обавези да добију решење од комисије?

**Одговор:** Сви привредни субјекти који обављају наведену комуналну делатност биће у обавези да поседују решење о испуњености услова за обављање комуналне делатности погребна делатност.

Појашњење за члан 13. Нацрта: Јединица локалне самоуправе на основу претходно сагледаних потреба, за сваку комуналну делатност из домена заједничке комуналне потрошње појединачно, доноси годишњи програм радова са предрачуном укупних трошкова. Шта се подразумева под заједничком комуналном потрошњом?

**Одговор:** Ово значи да ће да ће јединица локалне самоуправе за сваку појединачно комуналну делатност код које се крајњи корисник не може утврдити (чишћење улица, јавна расвета, одржавање путева...) донети годишњи програм радова са предрачуном укупних трошкова.

**Синдикат водовода и канализације Нови Сад -** Предлог да се избаце измене које су урађене 2018. године а које се односе на воду, односно да се обављање комуаналне делатности водоснабдевање, погребне делатности, даљинско грејање и шински превоз не могу поверити. Поготово што измењене одредбе нису дале резулатете.

**Одговор:** Предлог није прихваћен из разлога што наведена одредба није предмет измена и допуна. Постојеће одредбе на одговарајући начин уређују ове теме.

Коментар за Методологију цена: Методологија цена мора да узме у обзир и платне разреде и учешће плате у расходима јер све то утиче на трошкове.

**Одговор:** Трошкови запослених (зараде и друга лична примања дефинисана и гарантована Законом о раду и колективним уговорима) садржани су у сваком случају у укупним расходима вршиоца, тако да ће од њихове висине зависити и укупна цена одређене комуналне услуге. Колико трошкови запослених учествују у укупним расходима је важно али посебно питање. Наведено питање ће бити предмет подзаконског акта.

**ЈКП Стан Нови Сад -** Питање у вези методологије цена услуга у односу на димничарске услуге а с обзиром да се неке комуналне услуге наплаћују паушално, на који начин ће методологија одређивати које делатности се наплаћују паушално, шта је оно што ће се и даље наплаћивати као паушал?

**Одговор:** Димничарске услуге сврстане су међу комуналне делатности код којих се може идентификовати крајњи корисник, тако да би Методологија коју буде донела Влада требало да се примењује и на те услуге. Наведено питање ће бити предмет подзаконског акта.

С обзиром да je обрисано „вађење и спаљивање чађи у димоводним објектима” да ли то значи да се смањује обим услуга које су биле предвиђене као комунална делатност?

**Одговор:** Најпре се ради контрола, па онда чишћење ако је потребно. Спаљивање чађи се не ради, јер је је у супротности са еколоским нормама (емисије загадјујуцих материја).Вађење чађи се подразумева под “чишћење димоводних и ложишних објеката и уређаја”.Закон којим је уређена област ефикасног коришћења енергије није више релевантан. Изменама из 2021. године сведен са 96 на укупно 7 чланова, од којих ниједан не регулише материју која је у било каквој вези са пословима наведеним у дефиницији димничарских услуга, однодно предвиђеним изузећима.

**Град Нови Сад- Градска управа за комуналне послове -** Објашњење за члан 2. Нацрта kако ће изгледати поступак за прибављање сагласности? Да ли ће град кроз обраћање министарству оправдавати потребу за обављањем те делатности?

**Oдговор:** Прецизирање наведене одредбе ће бити подзаконским актом.

Предлог: да се измени наведени члан Закона ( члан 9. став 7) тако што ће се навести да се јавно приватно партнерство не примењује на делатности које се поверавају на период од годину дана или две године?

**Oдговор: Предлог није прихваћен из разлога што наведена одредба није предмет измена и допуна. Постојеће одредбе на одговарајући начин уређују ове теме.**

**Синдикат запослених у комунално-стамбеној делатности Нови Сад -** Предлог за Члан 8. Нацрта који се односи на уступање делатности у смислу да се на неки начин постоји механизам заштите, односно контрола да се не деси ситуација да једна ЈЛС има већ основано јавно комунално предузеће на својој територији али уступи обављање те комуналне делатности другој јединици локалне самоуправе или приватном предузећу са друге територије?

**Одговор: Предлог није прихваћен. Правни положај јавних предузећа , њихово оснивање и друга питања предмет су другог закона.**

**Град Нови Сад - Градска управа за комуналне послове -** Сугестија да члан 14. Нацрта уместо „ може“ стоји „мора“.

У члану 30. став 3. речи: „користе се преко буџетског фонда за комуналну инфраструктуру за изградњу и инвестиционо одржавање објеката комуналне инфраструктуре, који оснива јединица локалне самоуправе” замењују се речима: „за њихово коришћење јединица локалне самоуправе може основати буџетски фонд за комуналну инфраструктуру за изградњу и инвестиционо одржавање објеката комуналне инфраструктуре”.

**Одговор: Сугестија није прихваћена. Оставља се могућност, али не обавеза да се искључиво ради посредством фонда.**

У Лесковцу **ЈКП Вововод Лесковац поставио је питање** да ли постоји могућност да се законом регулише да ЈКП приликом покретања извршног поступка због неплаћеног дуга јавном извршитељу плати накнаду 50% а остатак по завршетку поступка­.

**Одговор: Сугестија није прихваћена. Наведено питање је предмет другог закона.**

**Помоћник градоначелника Нишa, Владислава Ивковић -** У ситуацији када једно предузеће ради на територији више јлс да ли програм доноси и једна и друга јлс?

**Одговор: Наведено питање је регулисано Законом о јавним предузећима.**

**Предраг Јоцић Градска топлана Ниш -** Сугестија да се у појмовнику прецизира ко је корисник комуналне услуге у смислу да се као корисник наведе и предузетник.

**Одговор: Сугестија прихваћена.**

Потребно је предвидети евиденцију корисника комуналних услуга које би водило јавно комунално предузеће а како би се олакшала наплата трошкова, вођење судских поступака.

**Одговор: Сугестија није прихваћена. Наведена одредба није предмет измена и допуна.** Важећи закон прописује да када је потребно, полиција ће доставити личне податке за грађане, податке за возила и др. податке из евиденција вршилацу комуналне делатности на његов образложен захтев.

У Зајечару представници Синдиката у запослених у комунално-стамбеној делатности подржали су разграничење надлежности инспекције.

Такође од Комдела добили су појашњење за методологију цена.

У Крагујевцу **Градска комунална инспекција Крагујевац** поставила је питање на који начин ће се јасније разграничити овлашћења републичких комуналних и инспектора на локалу, погребна делатност биће контролисана од републичке комуналне инспекције. Потребно је дати предлог како републичка комунална инспекција да врши надзор над применом програма о одржавању и изградњи.

**Одговор:** Сугестије ће бити размотрене. Разлог за измене и допуне Закона садржан је и у потреби да се разграничи надлежност републичких комуналних инспектора и општинских, односно градских комуналних инспектора. Проблеми преклапања надлежности, односно нејасноће у погледу тога која је инспекција надлежна у конкретном случају, имају негативан утицај како на рад комуналних инспекција тако и на субјекте контроле. Због тога је било неопходно прецизирати одредбе које се односе на вршење надзора над обављањем комуналне делатности од стране комуналних инспектора како би се поступак надзора унапредио и побољшала ефикасност, квалитет, правна сигурност и рационалност обављања комуналних услуга.

**Јавно комунално предузеће ,,Градско зеленило” Чачак -** Измена дефиниције члана 3. тач. 6) и 6а) у циљу заштите јавних комуналних предузећа од приватних погребника (доставиће предлог).

**Одговор: Предлог се не прихвата.** Наведена одредба није предмет Нацрта закона.

У члану 11. Нацрта закона изменити реч: „милиција” у речи: „комунална милиција”.

**Одговор: Предлог се прихвата.**

У члану 9а предвиђено да погребници добијају решење на рок од **три** године; то је мало, не могу да добију ни ауто на лизинг, ни ништа друго од банке.

**Одговор: Предлог се прихвата.** Не треба да плаши лиценцирање и обнова лиценци оне који испуњавају све услове, који су озбиљни у свом раду неће имати прекида у раду, нити проблем код банака.

**Општинска инспекција Кнић -** Питање за Закон о гробљима и сахрањивању, сеоска гробља су проблем, важећи закон је непримењив закон.

**Одговор:** Наведен предлог није предмет Нацрта закона. Сугестије ће бити размотрене приликом израде Нацрта закона о гробљима и сахрањивању.

**Савез самосталних синдиката Крагујевца - Саша Ђорђевић**: Поздрављају напредак кроз ове законске промене у циљу побољшања положаја за све запослене у комуналном сектору.

**Одговор:** У припреми је Нацрт закона о управљању привредним друштвима која су у власништву Републике Србије, тако да је неопходно да се сва јавна комунална предузећа припреме за боље корпоативно управљање у циљу повећања нивоа ефикасности, ефективности и транспарентности рада.

**Александар Радојевић, председник Синдиката запослених у стамбено-комуналној делатности, самостални синдикат** констатовао је да не само овај већ ниједан закон не регулише права запослених у комуналним делатностима па би то требало да се ближе уреди. Предлог синдиката је увођење дана комуналне делатности. 2014. године смањене су и замрзнуте зараде и исте се нису повећавале све до 2021. године. Тражимо да се заложите за повећање зарада у комуналном сектору. Очекујемо већу интервенцију надлежног министарства у јасном циљу унапређења комуналне делатности.

**Одговор: Предлог се прихвата.** Дан комуналних делатности биће предвиђен Нацртом закона.

Члан 4. која је разлика између посебне одлуке и посебног акта?

Акт је шири појам од одлуке, а и једно и друго доноси јединица локалне самоуправе као општи акт.

Члан 4. став 3. тачка 5) нарочита надлежност локалне самоуправе, нема логике да локална самоуправа оснива предузеће и да се труди да то предузеће има конкуренцију. Мишљења је да би то требало заменити или нелојалном конкуренцијом или принципом ефикасности, продуктивности, рентабилности и економичности. У истом члану прописује се садржина и начин вођења евиденције привредних субјеката који обављају одређену комуналну делатност, мишљења смо да **министар треба да пропише шта, ко и по којој динамици је обавезан да доставља неопходне податке**. Врло је битно да министарство нема информатичку базу која је неопходна у данашње време. Имамо историјску шансу да се формира база података што ће допринети најбољем сагледавању ситуације на тржишту и одговарајућих интервенција на основу добијених података.

Члан 19. ако се поднесе захтев за обуставу испоруке комуналне услуге на период од најмање годину дана повлачи велике злоупотребе. Омогућавамо урушавање целог система на тај начин. У истом члану је прописано да је вршилац комуналне делатности дужан да најкасније 2 дана од измиривања дуга прикључи корисника. То је технички немогуће, искључује се вода некоме ко није плаћао месецима воду, треба да буде кажњен за то, треба да плати таксу за поновно увођење услуге, једноставно сматрамо да је ово непримењиво и погубно по комунална предузећа.

**Одговор: Предлог се не прихвата.** Свака одредба било ког прописа може да се злоупотреби, али овде се посматра интерес корисника комуналних услуга, а да вршиоци тих делатности не буду у губитку!

Истакнуто је да без сагласности вршиоца комуналне делатности не може бити одобрена обустава испоруке комуналне услуге.

Напомињемо да се овде мислило пре свега на комуналну делатност управљање комуналним отпадом, међутим јасно је да не може бити изузетака у том смислу, стога је свим вршиоцима комуналних делатности дато законско право да одлуче по захтеву корисника комуналних услуга, а у складу са својим општим актима.

Члан 26. методологија – не треба ЈЛС остављати могућност да не подижу цене барем једном годишње на основу репера који се утврди (минимална цена рада, просечна инфлација...) прописати неким репером повећање цене комуналне услуге, у случају да неко комунално предузеће не може то да оствари да обавести надлежно министарство о разлозима због којих не може да повећа цену комуналне услуге. То доприноси повећању економичности предузећа.

**Одговор: Предлог се не прихвата.** Примедба се не односи на одредбу Нацрта закона, с обзиром да наведена одредба даје само правни основ за израду методологије, која ће детаљније бити разрађена у подзаконском акту.

Члан 5. брисати оно што је донето 2018. године. Та одлука није заживела, постоје могућности да се тај проблем регулише на другачији начин. Зашто водовод може да повери некоме да обавља поједине производне процесе уместо њега?

**Одговор: Предлог се не прихвата.** Наведена одредба члана 5. није предмет Нацрта закона.

**Миљан Милић, правни саветник ЈКП погребне услуге,** доставили смо предлог министарству за дефиницију управљања гробљима.

Члан 1а вршиоци комуналних делатности су јавна предузећа које је основала јединица локалне самоуправе. Градске општине Чукарица, Лазаревац и Младеновац нису јединице локалне самоуправе а имају своја јавно комунална предузећа. У Београду има 120 гробаља при чему над 110 њих управљају комунална предузећа градских општина, имајући у виду члан 8. да одредбе које се односе на град као јединицу локалне самоуправе примењују се и на градске општине, требало би да у дефиницији вршилаца комуналне делатности нађемо начин да упишемо и јавна предузећа која су основала градске општине да не би дошли у проблем који већ имамо да Скупштина града Београда изналази законске начине како ће оправдати даље пословање јавно комуналних предузећа која су основале градске општине.

**Одговор: Предлог се не прихвата.** Наиме, Законом о локалној самоуправи („Службени гласник РС”, бр. 129/07, 83/14 - др. закон, 101/16 - др. закон, 47/18 и 111/21 - др. закон), одредбом члана 25. прописано је да се Статутом града може предвидети да се на територији града образују две или више градских општина, као и да се Статутом града уређују послови из надлежности града које врше градске општине.

Такође, одредбом члана 26. прописано је да се положај града Београда уређује посебним законом.

Стим у вези, Законом о главном граду („Службени гласник РС”, бр. 129/07, 83/14 - др. закон, 101/16 - др. закон, 37/19 и 111/21 - др. закон) прописано је одредбом члана 6. да градска општина има својство правног лица и има свој печат, као и да се Статутом града одређују послови из надлежности града Београда које врше градске општине.

Градске општине: Барајево, Гроцка, Лазаревац, Младеновац, Обреновац, Сопот и Сурчин могу основати јавно комунално предузеће, уз претходну сагласност Скупштине града Београда, у складу са Статутом града којим се уређују услови и поступак прибављања сагласности и утврђује орган градске општине који врши права оснивача.

Напомињемо, да одредбом члана 8. Закона о комуналним делатностима којом је прописана обавезност јединица локалних самоуправа да достављају извештаје недлежном министарству подразумева управо то, да само јединице локалних самоуправа у складу са Законом о локалној самоуправи, достављају извештаје. Дакле, град Београд, као јединица локалне самоуправе доставља извештаје и у име градских општина Барајево, Гроцка, Лазаревац, Младеновац, Обреновац, Сопот и Сурчин.

Погребна делатност је комунална делатност и ако је уврштена у комуналне делатности то је нелогично јер је она чисто комерцијална привредна делатност. Не видим ни један разлог због којег би се погребна делатност нашла као делатност од општег друштвеног интереса. ЈП које се бави погребном делатношћу као комуналном делатношћу, да би своју цену формирало потребно је да добије сагласност јединице локалне самоуправе односно скупштине града. Питање је да ли приватни погребници имају ту обавезу да добију сагласност на своје цене? Ако су комунална делатност не видим ни један разлог зашто би они били изузети од прописивања цена. Потребно је размислити да ли је пребацити да буде комерцијална делатност. Што се тиче комуналне делатности управљање гробљима, ми смо већ доставили измене што се тиче дефиниције од чега зависи комплетно пословање свих јавних предузећа која се баве овом осетљивом делатношћу. Различито се тумаче одредбе Закона о комуналним делатностима и то ствара велике проблеме у раду. Предложили смо да комунална делатност управљање гробљима обухвата и организацију сахране на гробљима. Како је кренуло јавна предузећа ће бити пуки извршиоци тј физички радници што се тиче сахрањивања. Већ имамо пар јлс где се на основу тумачења Закона о комуналним делатностима, јер исти није децидан, да је погребна делатност и организација сахране на гробљу па приватник може да врши такозвану церемонију чиме се посао јавних комуналних предузећа битно смањио. Предлажемо да дамо овлашћење односно обавезу комуналном предузећу да може да врши свој посао када су у питању приватници само од стране приватника који су регистровани. Сада тренутно имамо непознат број погребних предузећа за која се и не зна да ли испуњавају услове из уредбе тј имају лиценцу. Предложили смо да једна од обавеза јавно комуналних предузећа буде да је могуће заказивање сахрана од стране приватних погребника уколико доставе лиценцу како би се радило по закону.

Поставило се питање везано за гробље кућних љубимаца. Да ли је то комунална делатност? Ко ће се бавити том комуналном делатношћу? Сама формулација управљања и одржавања гробаља и сахрањивање се углавном своди на покојнике. С друге стране зоохигијена ради све осим овог посла. Требало би се посветити овој теми и видети шта даље са тим.

**Одговор: Предлог се не прихвата.** Наведена одредба није предмет Нацрта закона.

Важеће одредбе на одговарајући начин уређују ове теме.

**Јован Ристић из Удружења потрошача Ефектива**, члан 19. сматрамо да је идеја о убацивању овог једног става добра, али је за расправу колико тај рок треба да траје. Примећујем намеру да се ускладе закони јер прошли закон није био усклађен са Законом о потрошачима. Овај члан би требало допунити једним ставом да се не може наплаћивати услуга која се не користи, може се наплатити само услуга која се уистину фактички пружа. Члан 13. Закона о комуналним делатностима није поменут, а веома је важан зато што је он извор велике колизије са другим законима. У ставовима 6. и 7. предлажемо за брисање или темељно ревидирање да ако локална самоуправа донесе одлуку да се закључи уговор са појединачним потрошачем не постоји законски основ да се ово ради јер је то дерогирано 2014. године кроз Закон о енергетици и Закон о заштити потрошача. Предлажем иако члан 13. није обухваћен изменама и допунама да се то брише или да се озбиљно поразмисли о ревизији. Требало би да се став 5. у члану 13. допунити једном реченицом која гласи: одлука јединице локалне самоуправе које се тичу односа крајњих корисника и пружаоца услуге морају да буду у складу са законом којим се регулишу облигациони односи и у складу са Законом о потрошачима и другим секторским законима.

**Одговор: Предлог се не прихвата.**

Одредбе наведеног члана 19. Закона о комуналним делатностима односе се на казнене одредбе за прекршај предузетника.

**Драган Здјелар, председник удружења приватних погребника Србије –** пре доношења закона 2016 године ми смо захтевали да погребна делатност пређе у Министарство привреде, то није услишено, против тога је био јавно комунални сектор. Сматрамо да погребна делатност није комунална делатност јер је она једина која се не поверава. Јавно комунални сектор је био изричито против тога и био је за прелазак под ингеренцију Министарства привреде међутим остали смо регулисани Законом о комуналним делатностима. Министарство се изменама и допунама Закона о комуналним делатностима додавањем члана 8а као и члана 9. став 2. ускладило са захтевима делегације Европске уније што је услов за напредовање као и да се ускладимо са поглављем 8 и 28 преговора о приступању Србије Европској унији. Избацивањем ова два члана ствара се проблем при приступању наше земље Европској унији.

Члан 9а. став 2. иза речи овог закона додају се речи „и морају бити искључиво на територији јединице локалне самоуправе на чијој територији је регистровано седиште подносиоца захтева за проверу испуњености услова за обављање комуналних делатности.

**Одговор:** С обзиром да je погребна делатност једина комунална делатност која се не поверава, не оснива, о чијим вршиоцима јединице локалне самоуправе немају никакве информације као и да не постоји никаква могућност контроле вршиоца комуналне делатности, па самим тим ни сигурност за грађане као кориснике те услуге неопходно је ставити је у правни оквир. Зато Нацртом предвиђамо подзаконски акт искључиво за ову комуналну делатност. Ова сугестија је тема за подзаконски акт а не за Нацрт закона.

У члану 9а. став 3. иза речи комисија додају се речи „комисију коју чини по један представник министарства надлежног за послове инфраструктуре уједно је и председник комисије, министарство надлежно за послове привреде, министарство надлежно за послове саобраћаја.

**Одговор:** састав и начин рада комисије биће предвиђени подзаконским актом управо јер је једино погребна делатност нерегулисана и неопходно је регулисати је правилником.

Остале комуналне делатности су постојале пре 2016. године, по Уставу Републике Србије су изворне комуналне делатности и законом су довољно регулисане.

У члану 9а. став 7. реч 3 да се замењују речју 10 то се односи на део где се решење доноси са роком важења од 3 године. Тотално је економски неоправдано да некоме издајете лиценцу само на 3 године. Не можете да подигнете кредит ни код једне банке како би могли да се привредно развијате.

**Одговор:** могућност продужетка лиценце биће омогућено и пар месеци пре истека лиценце, па неће доћи до наведених проблема.

Одредбе члана 13. Закона о комуналним делатностима нису предмет Нацрта закона.

**Дејан Стојановић, пословно удружење топлане Србије –** дефиниција: производња, дистрибуција и снабдевање топлотном енергијом је централизована производња и дистрибуција и онда нестаје снабдевање, логички је бесмислено. Предлог је производња, дистрибуција и снабдевање топлотном енергијом су три комуналне делатности које може обављати један привредни субјект и који обухватају производњу топлотне енергије, претварање примарне енергије енергената у топлотну енергију сагоревањем или коришћењем обновљивих извора енергије и дистрибуцију на начин који је утврђен законом у енергетици и снабдевање што је по својој природи трговачка делатност. Ми смо једина комунална делатост која већ има методологију. У члану 1а тачка 1) уместо речи услуга треба унети реч делатност како би се ускладило са комплетним документом. У члану 1а тачка 1) да се брише „општег економског интереса” пошто у Закону о енергетици у члану 16. став 3. јасно стоји да се врши делатност од општег интереса.

**Одговор: Предлог се не прихвата.** Наведена одредбе Нацрта закона је усклађена са прописима Министарства рударства и енергетике и то на њихов предлог, чиме је подробније дато одређење те комуналне делатности.

**Душан Марковић, Рударски басен Колубара –** када говоримо о томе да не постоје никакви скривени, индиректни трошкови у цени комуналних услуга који физички, директно, мерљиво нису допремљени или испоручени или дати крајњим корисницима важи за 99% комуналних делатности осим за топлотну енергију. Остваривање права потрошача не сме да угрози право другог потрошача који користи исту услугу у овом случају комуналну услугу, ако неко се искључи са система даљинског грејања у урбанистичкој зони која је планирана да се снабдева даљинским грејањем или да се користи вода из водовода или да морате да будете прикључени на канализацију, искључењем једног појединачног објекта ви угрожавате право другог потрошача зато што је физика таква да ће топлотна енергија из стана који се греје кроз зидове да пролази у стан који је скинут са мреже и на тај начин се расипа.

**Одговор: Предлог се не прихвата.** Свака одредба било ког прописа може да се злоупотреби, али овде се посматра интерес корисника комуналних услуга, а да вршиоци тих делатности не буду у губитку.

Истакнуто је да без сагласности вршиоца комуналне делатности не може бити одобрена обустава испоруке комуналне услуге.

Напомињемо да се овде мислило пре свега на комуналну делатност управљање комуналним отпадом, међутим јасно је да не може бити изузетака у том смислу, стога је свим вршиоцима комуналних делатности дато законско право да одлуче по захтеву корисника комуналних услуга, а у складу са својим општим актима.

**Министарство је размотрило све изнете начелне и појединачне сугестије, примедбе и предлоге изнете у јавној расправи. Сви предлози и сугестије којима се унапређују законска решења предложеног текста Нацрта закона биће уграђени у коначни текст Нацрта закона.**